KIRJALLINEN KYSYMYS P-2850/02 esittäjä(t): Alexander de Roo (Verts/ALE) komissiolle. Suunnitellut Ebro-joen veden juoksutukset Kataloniassa Espanjassa.



Virallinen lehti nro 222 E , 18/09/2003 s. 0023 - 0024



KIRJALLINEN KYSYMYS P-2850/02 esittäjä(t): Alexander de Roo (Verts/ALE) komissiolle (4. lokakuuta 2002) Aihe: Suunnitellut Ebro-joen veden juoksutukset Kataloniassa Espanjassa Katalonian itsehallintoalueen hallitus on vastikään järjestänyt julkisen kuulemismenettelyn hankkeesta yhdistää Tarragonan ja Barcelonan vedenjakeluverkostot. Hanke itse asiassa edustaa ensimmäistä vaihetta suunnitelmissa juoksuttaa Ebro-joen vettä pohjoisosassa maata. Hankkeen arvioidut kustannukset ovat 125 miljoonaa euroa. Espanjan ympäristöministeri ja alueellisen kehityksen ministeri sopivat kesällä hakevansa EU:lta rahoitusta, joka kattaisi 85 prosenttia hankkeen kokonaiskustannuksista. Hankkeesta kiistellään kovasti. Kansalaisyhteiskunta samoin kun Aragonian itsehallintoalueen hallitus vastustavat hanketta, josta aiheutuu valtavia maansiirtotöitä. Nämä uhkaavat Ebron suistomaata, joka on muun muassa Natura 2000 -verkostoon kuuluva erityissuojelualue, vesiperäisten maiden suojelua koskevan Ramsarin yleissopimukseen sisältyvä alue ja luonnonpuisto. Katalonian itsehallintoalueen hallitus on järjestänyt vastikään julkisen kuulemismenettelyn myös XertaSenia-hankkeesta. Ebro-joen veden siirtämistä varten maan eteläosaan suunnitellaan käytettäväksi XertaSenia-kanavaa. Espanjan hallitus ja Katalonian itsehallintoalueen hallitus rikkovat esitetyillä hankkeilla EU:n ympäristölakeja, joiden avulla suojellaan Ebron suistomaata (luontotyypit, luonnonvaraiset linnut, vesipuitedirektiivi) sekä EU:n rakennerahastolainsäädäntöä. Nämä hankkeet ovat todellisuudessa osa laajempaa hanketta siirtää vettä Ebro-joesta. Sen tähden tarvitaan yleistä ympäristövaikutusten arviointia (ks. rakennerahastoasetus 26 artikla). Komission jäsen Michel Barnier on selkeästi ilmaissut näkemyksen, jonka mukaan rakennerahasto-hankkeissa on noudatettava ympäristölainsäädäntöä (ks. kirje Guardian newspaper -sanomalehdelle 31. heinäkuuta 2002). Mikä on komission kanta TarragonaBarcelona- ja XertaSenia-hankkeiden mahdollisiin paikallisiin ympäristövaikutuksiin ja mihin tahansa tuleviin Ebro-joen veden juoksutushankkeisiin ennen kuin on laadittu kokonaisarvio ympäristövaikutuksista? Aikooko komissio pyytää kokonaisarviota Ebro-joen veden siirtämisestä aiheutuvista ympäristövaikutuksista siten, että samalla otetaan huomioon veden patoamiset Pyreneillä, ennen kuin Euroopan unioni tekee rahoituspäätöksiä? Michel Barnier'n komission puolesta antama vastaus (11. marraskuuta 2002) Tähän mennessä komissio ei ole saanut rakennerahastoista tai koheesiorahastosta myönnettävää osarahoitusta koskevaa pyyntöä arvoisan parlamentin jäsenen mainitseman hankkeen osalta. Koheesiorahaston perustamisesta 16 päivänä toukokuuta 1994 annetun neuvoston asetuksen (EY) N:o 1164/1994(1) ja rakennerahastoja koskevista yleisistä säännöksistä 21 päivänä kesäkuuta 1999(2) annetun neuvoston asetuksen (EY) N:o 1260/1999 mukaisesti kaikkien komission päätösten, jotka koskevat jäsenvaltioissa toteutettavien vesialan hankkeiden osarahoistusta mainituista rahastoista, on oltava yhteisön ympäristölainsäädännön ja ennen kaikkea ympäristövaikutusten arviointia koskevien säännösten mukaisia. Komissio käy Espanjan viranomaisten kanssa jatkuvaa vuoropuhelua Espanjan kansallisen vesistösuunnitelman mahdollisista ympäristövaikutuksista yleisellä tasolla ja erityisesti Ebrojoen veden juoksutuksen osalta. Komissio on tehnyt läheistä yhteistyötä kyseisten Espanjan viranomaisten kanssa luontotyyppejä, ympäristövaikutusten arviointia ja vesiensuojelua koskevan asiaankuuluvan yhteisön lainsäädännön täytäntöön panemiseksi. Espanjan viranomaiset laativat vapaaehtoisesti tammikuussa 2002 Ebrojoen veden juoksutusta koskevan väliaikaisen strategisen ympäristöarvioinnin. Kyseiset viranomaiset ovat myös sitoutuneet tekemään koko Ebrojoen veden juoksutusta ja Etelä-Espanjassa eri jokialueille siirrettävää veden juoksutusta koskevat ympäristövaikutusten arvioinnit. Yksittäisten hankkeiden (patojen, vesijohtosiltojen, tunneleiden jne.) vaikutuksia arvioidaan myös asiaankuuluvan yhteisön lainsäädännön mukaisesti. Tehdessään päätöksiä Ebrojoen veden juoksutukseen liittyvien hankkeiden tukemisesta rakennerahastoista tai koheesiorahastosta komissio ottaa luonnollisesti huomioon Espanjan viranomaisten tekemät eri ympäristövaikutusten arvioinnit. (1) EYVL L 130, 25.5.1994. (2) EYVL L 161, 26.6.1999.